DA Den Europæiske Unions Tidende C 247/19

Referencebeløb ved passage af de ydre grænser, jf. artikel 5, stk. 3, i Europa-Parlamentets og Rådets forordning (EF) nr. 562/2006 af 15. marts 2006 om indførelse af en fællesskabskodeks for personers grænsepassage (Schengen-grænsekodeks)

(2006/C 247/03)

BELGIEN

Ifølge belgisk lov skal det godtgøres, at der foreligger tilstrækkelige subsistensmidler.

Den administrative praksis er følgende:

a) Udlændinge, der bor hos en privatperson

Dokumentation for tilstrækkelige subsistensmidler kan forelægges af den person, der huser udlændingen, i form af en forsørgelsesattest, der skal bekræftes af kommunalforvaltningen i bopælskommunen.

Forsørgelsesattesten vedrører udgifterne til forplejning og logi, lægeudgifter, samt udgifter til udlændingens hjemrejse, hvis denne ikke selv kan afholde disse, og har til formål at undgå, at myndighederne kommer til at afholde disse udgifter. Ansvaret skal overtages af en kreditværdig person; er denne udlænding, skal vedkommende være i besiddelse af opholdstilladelse hhv. bopælstilladelse.

I givet fald kan det forlanges, at udlændingen skal fremlægge dokumentation for sine egne midler.

Har udlændingen ingen kreditværdighed, skal han have mindst ca. 38 EUR til rådighed pr. opholdsdag.

b) Udlændinge, der er indlogeret på hotel

Kan udlændingen ikke dokumentere, at han er kreditværdig, skal han råde over mindst ca. 50 EUR pr. opholdsdag.

I de fleste tilfælde skal vedkommende desuden forelægge rejsehjemmel (flybillet) til returrejse til hjem- eller bopælslandet.

DEN TJEKKISKE REPUBLIK

De vejledende beløb er fastsat i lov nr. 326/1999 Sb. om udlændinges ophold på Den Tjekkiske Republiks område og i ændringer af en række love.

I henhold til afdeling 5 i loven om udlændinges ophold på Den Tjekkiske Republiks område skal udlændinge på opfordring af politiet fremlægge dokumentation for, at de råder over midler til deres ophold på dette område (afdeling 13), eller en bekræftet indbydelse, der er højst 90 dage gammel at regne fra den dato, hvor politiet bekræftede den (afdeling 15 og 180).

I afdeling 13 anføres følgende:

»Midler til at dække opholdet på Den Tjekkiske Republiks område 1) Medmindre andet anføres nedenfor, skal følgende forelægges for at bevise rådighed over midler til at dække opholdet på Den Tjekkiske Republiks område: a) midler, der mindst beløber sig til: — 0,5 gange eksistensminimumet i henhold til en særlig retsforskrift om krav for så vidt angår dækning af leveomkostninger og andre basale personlige behov (i det følgende benævnt »subsistensminimum for personlige behov«) pr. dag, hvis det samlede ophold ikke overskrider 30 dage — 15 gange eksistensminimummet for personlige behov, hvis opholdsperioden på Den Tjekkiske Republiks område overskrider 30 dage, idet denne sum forøges til det dobbelte af eksistensminimummet for hver hele måneds forventet ophold på området — 50 gange eksistensminimummet for personlige behov, hvis der er tale om et ophold med henblik på erhvervsmæssige aktiviteter, som samlet er på over 90 dage, eller — et dokument, der bekræfter betaling for tjenester i forbindelse med udlændingens ophold på området, eller et dokument, der bekræfter, at der vil blive ydet tjenester vederlagsfrit. 2) I stedet for midler som omhandlet i nr. 1 kan følgende anvendes til at godtgøre rådighed over midler til opholdet på området: a) en erklæring vedrørende en bankkonto i udlændingens navn, som bekræfter, at udlændingen frit kan anvende midler svarende til de i nr. 1) nævnte beløb under sit ophold i Den Tjekkiske Republik, eller b) et andet dokument med henblik på at attestere rådighed over midler, f.eks. et gyldigt internationalt anerkendt kreditkort. 3) En udlænding, der ønsker at studere på Den Tjekkiske Republiks område, kan som bevis for rådighed over midler til dækning af opholdet fremlægge et tilsagn fra en statslig myndighed eller en retlig enhed om, at denne vil dække udlændingens ophold ved at tilvejebringe midler svarende til eksistensminimummet for personlige behov for en måneds forventet ophold eller et dokument, hvori det bekræftes, at alle udgifter i forbindelse med vedkommendes studier og ophold vil blive dækket af den modtagende organisation (skole). Hvis det beløb, der nævnes i tilsagnet, ikke når op på dette beløb, skal udlændingen fremlægge et dokument, der beviser, at vedkommende ejer midler svarende til forskellen mellem eksistensminimummet for personlige behov og beløbet i tilsagnet for den periode, vedkommendes ophold forventes at vare, dog højst 6 gange eksistensminimummet for personlige behov. Dokumentet om midler til ophold kan erstattes af en afgørelse eller en aftale om tildelingen af et stipendium, der er opnået i henhold til en international traktat, som Den Tjekkiske Republik er forpligtet af. 4) Udlændinge under 18 år skal godtgøre, at de råder over halvdelen af de midler til ophold, som er nævnt i nr. 1).«

I afdeling 15 anføres følgende:

»Invitation

Ved en invitation påtager den person, der inviterer en udlænding, sig at dække omkostningerne

a) vedrørende udlændingens leveomkostninger under hele opholdet på Den Tjekkiske Republiks område, indtil området forlades

b) vedrørende udlændingens indkvartering under hele opholdet på Den Tjekkiske Republiks område, indtil området forlades

c) vedrørende udlændingens lægeudgifter under hele opholdet på Den Tjekkiske Republiks område, indtil området forlades, og hjemtransport af udlændingen ved sygdom eller dødsfald

d) til politiet i forbindelse med udlændingens fortsatte ophold på området og i forbindelse med vedkommendes udrejse i tilfælde af administrativ udsendelse.«

DANMARK

Det følger af den danske udlændingelov, at en udlænding ved indrejsen skal være i besiddelse af de nødvendige midler til sit underhold og til hjemrejsen.

Vurderingen heraf beror i hvert enkelt tilfælde på et konkret skøn, der udøves af indrejsekontrollen ud fra udlændingens økonomiske forhold sammenholdt med oplysninger vedrørende udlændingens muligheder for logi og hjemrejse.

Til brug for vurderingen af, om en udlænding er i besiddelse af de nødvendige midler til sit underhold, er der administrativt fastsat et beløb, der som udgangspunkt skal udgøre 350 kr. pr. døgn. Dette beløb skal den pågældende udlænding råde over.

Endvidere skal udlændingen kunne bevise, at vedkommende har de nødvendige midler til hjemrejsen f.eks. i form af en returbillet.

TYSKLAND

Ifølge § 15, stk. 2, i lov om opholdsret af 30. juli 2004 kan en udlænding bl.a. tilbagevises ved grænsen, hvis han ikke opfylder forudsætningerne for indrejse i medlemsstaternes område efter Schengen-konventionens artikel 5. Det er f.eks. tilfældet, hvis udlændingen ikke råder over de nødvendige finansielle midler eller ikke på lovlig vis kan fremskaffe de nødvendige midler til dækning af sit ophold inklusive returrejsen til oprindelseslandet eller et tredjeland, som har udstedt en opholdstilladelse, der giver ham ret til at vende tilbage til dette land.

Der findes ingen obligatoriske dagssatser. Kontrolpersonalet skal i hvert enkelt tilfælde vurdere situationen. I den forbindelse skal der tages hensyn til personlige omstændigheder såsom rejsens art og formål, opholdets varighed, eventuel indkvartering hos familie eller venner samt udgifter til forplejning.

Hvis tredjelandsstatsborgeren ikke kan fremlægge dokumentation for disse omstændigheder eller i det mindste forelægge troværdige oplysninger, skal vedkommende pr. dag have 45 EUR til sin rådighed. Endvidere skal det sikres, at tredjelandsstatsborgeren har mulighed for at rejse tilbage eller videre til et andet land. Dette kan f.eks. godtgøres ved forelæggelse af en billet til vidererejse til et andet land eller en returbillet.

De økonomiske midler kan bl.a. dokumenteres ved kontante midler, kreditkort og checks samt ved

— en bankgaranti udstedt af et kreditinstitut, der har tilladelse til at udøve erhvervsvirksomhed i Forbundsrepublikken Tyskland

— en garantierklæring fra værten

— en telegrafisk pengeoverførsel

— et sikkerhedsbeløb deponeret af værten eller tredjemand hos den udlændingemyndighed, der har kompetence med hensyn til opholdet

— en erklæring fra en sponsor.

I tilfælde af begrundet tvivl om manglende likviditet ved pengeløse betalingsmidler skal der foretages kontrol inden indrejsen.

ESTLAND

I henhold til estisk lov skal en udlænding, der ankommer til Estland uden en privat invitation, på anmodning fra grænsevagterne, ved indrejsen i landet forelægge bevis for tilstrækkelige finansielle midler til at dække omkostningerne ved sit ophold i og sin udrejse fra Estland. Tilstrækkelige finansielle midler for hver dag, der gives tilladelse til, anses for 0,2 gange den månedlige mindsteløn, som republikkens regering har gennemført, dvs. 600 EEK.

I alle andre tilfælde påtager den person, der har udstedt invitationen, sig ansvaret for udgifterne i forbindelse med udlændingens ophold i og udrejse fra Estland.

GRÆKENLAND

Det er i ministerielt dekret nr. 3011/2/1f af 11. januar 1992 fastsat, hvilket beløb udlændinge, der ikke er EU-statsborgere, skal råde over ved indrejse til Grækenland.

På grundlag af dette dekret kræves ved indrejse til Grækenland af statsborgere fra tredjelande, at vedkommende råder over 20 EUR pr. dag (pr. person) i udenlandsk valuta og et mindstebeløb på 100 EUR.

For hvert af udlændingens mindreårige familiemedlemmer skal vedkommende mindst råde over 50 % af dette beløb pr. dag.

Statsborgere fra tredjelande, hvor loven kræver, at græske statsborgere veksler deres valuta ved grænsen, er af hensyn til gensidighedsprincippet underlagt samme krav i Grækenland.

SPANIEN

Udlændinge skal dokumentere, at de råder over tilstrækkelige subsistensmidler. Minimumsbeløbet er angivet nedenfor:

a) Subsistensmidler for ophold i Spanien: 30 EUR — eller modværdien i udenlandsk valuta — multipliceret med antallet af opholdsdage i Spanien og antallet af medrejsende familiemedlemmer. Størrelsen af det beløb, der skal dokumenteres, skal under alle omstændigheder svare til mindst 300 EUR pr. person uafhængigt af opholdets planlagte varighed.

b) ved tilbagerejsen til hjemlandet eller transit gennem et tredjeland skal der forevises billet(ter), der ikke kan overdrages, og som lyder på den rejsendes navn, med angivelse af rejsetidspunktet for det pågældende transportmiddel.

Udlændingen skal som dokumentation for sine subsistensmidler forevise disse — såfremt han råder over dem i kontanter — eller fremvise bekræftede checks, rejsechecks, kvitteringer eller kreditkort eller tilsvarende bankgaranti. Hvis sådan dokumentation ikke kan forelægges, anerkender det spanske grænsepoliti enhver anden dokumentation, som det anser for tilstrækkelig.

FRANKRIG

Det vejledende beløb med hensyn til subsistensmidler, som en udlænding skal have til det påtænkte ophold hhv. sin rejse gennem Frankrig, hvis han rejser til et tredjeland, svarer til den mindsteløn, der er knyttet til den økonomiske vækst (SMIC), og som udregnes hver dag på grundlag af en sats, der fastlægges den 1. januar i det pågældende år.

Dette beløb tilpasses regelmæssigt i overensstemmelse med udviklingen i leveomkostningerne i Frankrig:

— automatisk, når prisindekset er steget med mere end 2 %

— ved en regeringsbeslutning efter vurdering i den nationale kommission for kollektive overenskomster med henblik på at sikre en forhøjelse, der er større end prisudviklingen.

Siden den 1. juli 2005 har den daglige mindsteløn (SMIC) udgjort 56,20 EUR.

Personer, der har dokumentation for logi, skal råde over et mindstebeløb, der svarer til en halv SMIC-dagssats, for at opholde sig i Frankrig, dvs. 28,10 EUR om dagen.

ITALIEN

Ifølge artikel 4, stk. 3, i »Konsoliderede bestemmelser nr. 286 af 28. juli 1998 vedrørende indvandring og betingelser, som udlændinge skal opfylde« tillader Italien, i overensstemmelse med de forpligtelser, landet har indgået ved tiltrædelsen af visse internationale aftaler, indrejse på landets område af udlændinge, som kan godtgøre, at de er i besiddelse af passende dokumentation, der kan bekræfte formålet med og de nærmere forhold i forbindelse med opholdet, samt at de råder over tilstrækkelige subsistensmidler til hele opholdet, samt til tilbagerejsen til hjemlandet, medmindre det drejer sig om opholds- og arbejdstilladelse. Subsistensmidlernes omfang er fastlagt i et direktiv fra indenrigsministeren. Udlændinge nægtes indrejse i Italien, hvis de ikke opfylder disse krav, eller hvis de anses for at udgøre en trussel imod sikkerheden eller den offentlige orden i Italien eller i en af de stater, med hvilke Italien har undertegnet aftaler om ophævelse af kontrollen ved de indre grænser og om fri bevægelighed for personer, med de begrænsninger og undtagelser, der er fastlagt i disse aftaler.

I indenrigsministerens bekendtgørelse af 1. marts 2000 om fastlæggelse af midler til underhold i forbindelse med udlændinges indrejse og ophold på italiensk område fastsættes det, at:

— rådighed over subsistensmidler kan dokumenteres ved forevisning af kontanter, bankgarantier, eller garantierklæringer fra forsikringsselskaber eller tilsvarende fordringer, vouchers eller dokumentation for indtægtskilden på italiensk område

— de pengebeløb, der er fastsat i bekendtgørelsen, ajourføres årligt på grundlag af nøgletal for de gennemsnitlige årlige prisændringer, der udarbejdes af ISTAT (det italienske institut for statistik) og beregnes på grundlag af det sammensatte forbrugerprisindeks for fødevarer, drikkevarer, transport og bolig

— udlændinge skal oplyse, at de råder over passende indlogering på italiensk område og det nødvendige beløb til tilbagerejsen til hjemlandet; sidstnævnte kan også dokumenteres ved forevisning af returbillet

— de midler til underhold, der som minimum er nødvendige pr. person for udstedelse af visum og for indrejse som turist på italiensk område, fremgår af nedenstående tabel A.

TABEL A

Tabel til fastlæggelse af de subsistensmidler, der kræves for indrejse som turist på italiensk område

Rejsens varighed Antal rejsedeltagere én deltager to deltagere eller derover EUR EUR 1-5 dage samlet fast beløb 269,60 212,81 6-10 dage + beløb pr. person om dagen 44,93 26,33 11-20 dage fast beløb 51,64 25,82 + beløb pr. person om dagen 36,67 22,21 over 20 dage fast beløb 206,58 118,79 + beløb pr. person om dagen 27,89 17,04

CYPERN

I henhold til udlændinge- og indvandringsbekendtgørelserne (bekendtgørelse (9(2)(B)) afhænger udlændinges indrejse med henblik på midlertidigt ophold i republikken af paspolitiets skøn, der udøves i overensstemmelse med Indenrigsministeriets generelle eller specifikke instrukser eller bestemmelserne i ovennævnte bekendtgørelser. Paspolitiet ved grænserne træffer afgørelse i hver enkelt sag under hensyntagen til opholdets formål og varighed, eventuelle hotelreservationer eller indkvartering hos personer, der normalt har bopæl i Cypern.

LETLAND

Ifølge immigrationslovgivningen skal en udlænding for at kunne få indrejse og ophold i Republikken Letland bevise, at han eller hun er i besiddelse af de nødvendige subsistensmidler.

Der kræves følgende beløb:

— det krævede daglige beløb er 10 LVL, hvis den person, der har udstedt invitationen, giver en udlænding logi, og der ikke kræves ekstra midler til logi

— hvis udlændingen har foretaget en reservation af hotel, anslås subsistensmidlerne på grundlag af udgiften til indkvartering til mindst 30 LVL pr. dag, idet der tages hensyn til de samlede daglige udgifter til ophold og logi.

I tilfælde hvor det elektroniske informationssystem — databasen over invitationer — viser, at værten eller en anden person dækker udgifterne i forbindelse med udlændingens indrejse og ophold i Letland, skal udlændingen ikke fremlægge dokumenter for at bevise, at vedkommende råder over de nødvendige subsistensmidler.

LITAUEN

I henhold til loven om udlændinges retsstilling skal en udlænding, der rejser ind på Republikken Litauens område, om nødvendigt kunne dokumentere, at han råder over eller er i stand til at fremskaffe de nødvendige midler til sit underhold i Republikken Litauen og en returbillet til sit hjemland eller en billet til et andet land, hvortil han har indrejsetilladelse.

Med henblik på at afgøre om en udlænding råder over de nødvendige midler til sit underhold, har social- og arbejdsministeriet fastsat følgende minimumsbeløb, som en udlænding skal have til rådighed pr. døgn: dvs. 550 LTL for udlændinge, der er berettiget til en opholdstilladelse i Republikken Litauen, og 275 LTL for hver af disses familiemedlemmer under 18 år.

Bekendtgørelse nr. 1V-280/V-109 fra Indenrigsministeriet og Udenrigsministeriet af 2. september 2004 fastsætter de nødvendige subsistensmidler for en udlænding, der rejser ind i Litauen, dvs. 40 EUR pr. dag.

LUXEMBOURG

I luxembourgsk lovgivning fastsættes ikke noget vejledende beløb, som skal kontrolleres ved grænsen. Det afgøres i hvert enkelt tilfælde, om en udlænding råder over tilstrækkelige midler. I den forbindelse tages der navnlig hensyn til opholdets formål og logiets art.

UNGARN

Der er fastsat et vejledende beløb i udlændingelovgivningen: I henhold til Indenrigsministeriets dekret nr. 25/2001 (XI.21.) kræves der for tiden mindst 1 000 HUF ved hver indrejse.

I henhold til artikel 5 i udlændingeloven (lov nr. XXXIX af 2001 om udlændinges indrejse og ophold) kan de krævede midler til underhold bekræftes ved forevisning af:

— ungarsk valuta eller udenlandsk valuta eller ikke-kontante betalingsmidler (f.eks. check, kreditkort osv.)

— en gyldig privat invitation fra en ungarsk statsborger, en udlænding med opholdstilladelse eller etableringstilladelse eller en retlig enhed, hvis den person, der inviterer udlændingen, erklærer at ville dække udgifterne til logi og indkvartering, sundhedspleje og hjemsendelse (repatriering). Udlændingemyndighedens officielle samtykke vedhæftes invitationen

— bekræftelse på kost og logi, der på forhånd er reserveret og betalt via et rejsebureau (voucher)

— andre former for troværdigt bevis.

MALTA

Praksis er at sikre sig, at personer, der rejser ind på Maltas område, er i besiddelse af et beløb på mindst 20 MTL pr. dag under hele besøget.

NEDERLANDENE

Det beløb, der lægges til grund ved kontrol af tilstrækkelige subsistensmidler, som udlændingen skal råde over, andrager 34 EUR pr. person om dagen.

Dette grundlag anvendes smidigt, da de krævede subsistensmidler afhænger af opholdets forventede varighed, rejsens formål og den pågældendes personlige forhold.

ØSTRIG

I henhold til § 41, stk. 2, i Fremdengesetz (østrigsk udlændingelov) skal udlændinge afvises ved grænsen, hvis det ved grænsekontrollen fremgår, at de ikke har bopæl i landet og ikke råder over tilstrækkelige midler til at afholde udgifterne til deres ophold og hjemrejse.

Der er dog ikke fastsat vejledende beløb. Alt efter opholdets formål, art og varighed træffes der afgørelse fra sag til sag. Rede penge og — alt efter omstændighederne — rejsechecks, kreditkort, bankgarantier eller erklæringer om forsørgelse fra personer bosat i Østrig med tilstrækkelig kreditværdighed, kan også accepteres som dokumentation i så henseende.

POLEN

De beløb, der kræves i forbindelse med passage af grænserne, er fastsat i Indenrigs- og Forvaltningsministeriets regulativ af 29. september 2003 vedrørende omfanget af midler til dækning af udgifter ved indrejse, transit, ophold og udrejse for udlændinge, der passerer grænsen til Republikken Polen, og vedrørende detaljerede retningslinjer for dokumentation for besiddelse af disse midler — Dz.U. 2003, No. 178, poz. 1748 and No. 232, poz. 2341.

Følgende beløb er angivet i ovennævnte forordning:

— 100 PLN pr. dags ophold for personer over 16 år, dog mindst 500 PLN eller modværdien i udenlandsk valuta

— 50 PLN pr. dags ophold for personer under 16 år, dog mindst 300 PLN eller modværdien i udenlandsk valuta

— 20 PLN pr. dags ophold, dog mindst 100 PLN eller modværdien i udenlandsk valuta for personer, der deltager i turistrejser, ungdomslejre, sportskonkurrencer, eller som får dækket opholdsomkostningerne i Polen eller ankommer til Polen med henblik på lægebehandling på et sanatorium

— 300 PLN eller modværdien i udenlandsk valuta for personer over 16 år, hvis ophold i Polen ikke overstiger 3 dage (herunder transit)

— 150 PLN eller modværdien i udenlandsk valuta for personer under 16 år, hvis ophold i Polen ikke overstiger 3 dage (herunder transit).

Udlændinge skal bevise, at de er i besiddelse af ovennævnte beløb, enten i form af kontanter eller ved at forevise:

— rejsecheck eller kreditkort

— en bankgaranti udstedt af en polsk bank (som bekræfter, at beløbene er til stede)

— en garantierklæring fra værten

— en billet, der giver indehaveren ret til at rejse til et hjemland eller et andet land

— et dokument, der giver indehaveren ret til at anvende et transportmiddel, som den pågældende person ejer.

Endvidere skal en udlænding, der rejser ind i Polen, medbringe 300 PLN eller modværdien i udenlandsk valuta til at dække udgifter til lægebehandling under opholdet. Dokumenter, der kan bekræfte, at den pågældende udlænding har de nødvendige finansielle midler til at dække udgifter til lægebehandling, er:

— original invitation

— forsikring, der gælder i Polen.

En udlænding, der indrejser med henblik på at studere eller fortsætte studier, deltage i videnskabelig forskning eller uddannelse skal være i besiddelse af:

— 1 600 PLN eller modværdien i udenlandsk valuta til at dække kost og logi i de første to måneder af opholdet i Polen

— 300 PLN eller modværdien i udenlandsk valuta til at dække udgifter til lægebehandling i den første måned regnet fra indrejsetidspunktet.

PORTUGAL

For at få tilladelse til at indrejse i og opholde sig i Portugal skal udlændinge råde over følgende beløb:

— 75 EUR — for indrejsedagen

— 40 EUR — for hver af de følgende opholdsdage.

Der kræves ikke dokumentation for disse beløb, hvis udlændingen kan godtgøre, at der er sørget for kost og logi i den tid, opholdet varer.

SLOVENIEN

I henhold til artikel 7 i instrukserne om nægtelse af udlændinges indrejse, betingelserne for udstedelse af visum ved grænseovergange, betingelserne for udstedelse af visum af humanitære hensyn og proceduren for ophævelse af et visum (Republikken Sloveniens Statstidende nr. 2/01 — i det følgende benævnt »instrukserne«) skal en udlænding før indrejsen og på anmodning af politiet oplyse, hvordan han under sit ophold i Republikken Slovenien vil sørge for midler til sit underhold, sin hjemrejse eller videre rejse til et tredjeland.

For at bevise, at han råder over de nødvendige subsistensmidler, skal udlændingen forelægge det fastsatte beløb i kontanter eller rejsechecks, internationalt anerkendte kreditkort, bankgarantier eller anden bekræftet dokumentation for, at han råder over sådanne midler i Republikken Slovenien.

Udlændingen skal som tilstrækkelig dokumentation for, at han kan rejse tilbage til sit hjemland eller videre til et tredjeland, være i besiddelse af enten betalt rejsehjemmel eller tilstrækkelige midler til at kunne betale rejseudgifterne.

Det tilstrækkelige beløb i kontanter udregnes ved at gange de daglige subsistensmidler med det antal dage udlændingen opholder sig i Republikken Slovenien. Hvis udlændingen ikke har garanterede subsistensmidler (familie, betalt logi i form af en pakkerejse, etc.) fastsættes dette beløb til 70 EUR pr. døgn, omregnet til SIT efter valutakursen den pågældende dag.

For mindreårige, der ledsages af deres forældre eller værge, fastsættes beløbet til 50 % af ovennævnte beløb.

SLOVAKIET

I henhold til artikel 4, stk. 2, litra c), i lov nr. 48/2002 Z.z. om udlændinges ophold, har en udlænding pligt til på anmodning at bevise, at han eller hun er i besiddelse af økonomiske midler til opholdet i konvertibel valuta svarende til mindst halvdelen af mindstelønnen i Slovakiet, der er omhandlet i lov nr. 90/1996 Z.z. om mindsteløn, som ændret, beregnet for hver dag af opholdet. En udlænding under 16 år har pligt til at bevise, at han eller hun er i besiddelse af økonomiske midler til opholdet svarende til halvdelen heraf.

Mindstelønnen i Slovakiet udgør i øjeblikket 6 900 SKK.

FINLAND

Ifølge finsk udlændingelov (301/2004, paragraf 11) skal en udlænding ved indrejse godtgøre at være i besiddelse af tilstrækkelige subsistensmidler under hensyntagen til såvel længden af det påtænkte ophold som tilbagerejsen til hjemlandet eller evt. transit til et tredjeland, hvor den pågældende er garanteret indrejse, eller at sådanne midler kan fremskaffes på lovlig vis. Det bedømmes i hvert enkelt tilfælde, om midlerne er tilstrækkelige. Ud over de midler eller billetter, der er nødvendige for udrejse og indkvartering under opholdet, anses omkring 30 EUR pr. dag for at være nødvendige, afhængig af indkvarteringsarrangementer og eventuel sponsor.

SVERIGE

Pr. 1. oktober 2006 udgør referencebeløbet for grænsepassage ifølge svensk lovgivning 370 SEK pr. dag.

ISLAND

Ifølge islandsk lov skal en udlænding kunne bevise at være i besiddelse af tilstrækkelige midler til sit underhold i Island og til hjemrejsen. I praksis udgør det vejledende beløb 4 000 ISK pr. person. For personer, hvis opholdsudgifter betales af tredjemand, halveres dette beløb. Det samlede minimumsbeløb udgør 20 000 ISK pr. indrejse.

NORGE

Ifølge artikel 27, litra d), i den norske udlændingelov kan enhver udenlandsk statsborger afvises ved grænsen, hvis han eller hun ikke kan godtgøre at råde over tilstrækkelige subsistensmidler og et tilstrækkeligt beløb til hjemrejsen eller kan regne med at disponere over sådanne midler.

De beløb, der skønnes nødvendige, fastsættes individuelt, og der træffes afgørelser i hvert enkelt tilfælde. Der tages hensyn til opholdets varighed samt til, om den udenlandske statsborger skal bo hos familie eller venner, om vedkommende har billet til sin hjemrejse, og om der er stillet garanti for opholdet (et vejledende beløb på 500 NOK om dagen skønnes at være tilstrækkeligt for besøgende, der ikke bor hos familie eller venner).